REGULAMENTUL DELEGAT (UE) 2022/1357 AL COMISIEI

din 25 mai 2022

de modificare a Regulamentului (UE) 2019/1241 al Parlamentului European și al Consiliului în ceea ce privește scoicile Saint-Jacques (Pecten maximus) din Canalul Mânecii

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 15 alineatul (2),

întrucât:

(1) Anexa VI la Regulamentul (UE) 2019/1241 prevede dispoziții specifice privind măsurile tehnice stabilite la nivel regional pentru apele de nord-vest.

(2) Belgia, Irlanda, Franța, Țările de Jos și Spania (denumite în continuare „statele membre în cauză”) au un interes direct de gestionare a pescuitului în Canalul Mânecii. În conformitate cu articolul 15 alineatul (3) din Regulamentul (UE) 2019/1241, statele membre în cauză au transmis Comisiei recomandarea comună de act delegat la 30 aprilie 2021. Recomandarea comună a fost trimisă de statele membre în cauză Consiliului consultativ pentru apele de nord-vest (NWWAC) pentru consultare.

(3) Recomandarea comună prezentată de statele membre în cauză în ceea ce privește scoicile Saint-Jacques (Pecten maximus) din Canalul Mânecii sugera introducerea unei zone de refacere a stocurilor în apele Uniunii din diviziunea ICES 7d la sud de 49° 42′ latitudine nordică și până la limita apelor teritoriale franceze, precum și introducerea unei perioade de închidere a pescuitului în apele Uniunii din diviziunile ICES 7d și 7e.

(4) În vara anului 2021, Uniunea și Regatul Unit au purtat discuții în vederea realizării un acord ad-hoc privind perioadele de închidere a pescuitului de scoici Saint-Jacques pentru anul 2021. Aceste perioade de închidere s-au stabilit pe baza măsurilor propuse în recomandarea comună prezentată de statele membre în cauză la 30 aprilie 2021. Prin urmare, s-a convenit asupra unei abordări reciproc satisfăcătoare, prin intermediul căreia Uniunea și Regatul Unit au respectat, în perioada august-octombrie 2021, perioadele sezoniere specifice de închidere a pescuitului de scoici Saint-Jacques în Canalul Mânecii.

(5) Având în vedere că recomandarea comună propune modificări ale anexei VI la Regulamentul (UE) 2019/1241, prezentul regulament delegat vizează încorporarea într-un singur act a dispozițiilor solicitate de statele membre în cauză.

(6) Măsurile incluse în prezentul regulament au fost evaluate în conformitate cu articolul 15 din Regulamentul (UE) 2019/1241. Statele membre în cauză au furnizat date care demonstrează că propunerile respectă dispozițiile articolului 15 alineatul (4) din Regulamentul (UE) 2019/1241.

(7) Grupul de experți în domeniul pescuitului și acvaculturii a fost consultat prin procedură scrisă.

(8) Comitetul științific, tehnic și economic pentru pescuit (CSTEP) a analizat și a evaluat pozitiv dovezile prezentate de statele membre în cauză. Acesta a concluzionat (2) că interzicerea pe o durată anume a pescuitului de scoici Saint-Jacques de către toate flotele reprezintă un important pas înainte și dă curs concluziilor CSTEP (3). CSTEP a concluzionat, de asemenea, că prelungirea (15 mai-15 octombrie) perioadei de închidere în zona de est a Canalului Mânecii la sud de 49°42′ N ar putea fi benefică pentru biomasa stocului. În plus, CSTEP a afirmat că, deși perioada de închidere în restul zonei din diviziunile ICES 7d și 7e (15 mai-30 septembrie) este puțin mai scurtă decât cea pentru Baie de Seine, este probabil ca această măsură să rămână benefică, având în vedere că se aplică tuturor flotelor. Prin urmare, măsura propusă trebuie să fie inclusă în prezentul regulament.

(9) Măsurile prevăzute în prezentul regulament aplicabile apelor Uniunii urmăresc obiectivele stabilite la articolul 494 alineatele (1) și (2) din Acordul comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte (denumit în continuare „acordul”) și țin seama de principiile menționate la articolul 494 alineatul (3) din acordul respectiv. Acestea nu aduc atingere niciunei măsuri aplicabile în apele Regatului Unit.

(10) Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare în ziua următoare datei publicării,

ADOPTĂ PREZENTUL REGULAMENT:

Articolul 1 Regulamentul (UE) 2019/1241 se modifică în conformitate cu anexa la prezentul regulament.

Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 25 mai 2022. Pentru Comisie Președinta Ursula VON DER LEYEN

(1) JO L 198, 25.7.2019, p. 105.

(2) Scientific, Technical and Economic Committee for Fisheries (STECF): Evaluation of Joint Recommendations on the Landing Obligation and on the Technical Measures Regulation (STECF-21-05) [Comitetul științific, tehnic și economic pentru pescuit (CSTEP): Evaluare a recomandărilor comune referitoare la obligația de debarcare și la Regulamentul privind măsurile tehnice (CSTEP-21-05)]. EUR 28359 EN, Oficiul pentru Publicații al Uniunii Europene, Luxemburg, 2021, ISBN 978-92-76-40593-1, doi:10.2760/83668, JRC126128.

(3) Scientific, Technical and Economic Committee for Fisheries (STECF): 52nd Plenary Meeting Report [Comitetul științific, tehnic și economic pentru pescuit (CSTEP): Raportul celei de-a 52-a reuniuni plenare (PLEN-16-02)]; Oficiul pentru Publicații al Uniunii Europene, Luxemburg; EUR 28106 EN, doi:10.2788/6958.